***Comunicat de presă***

***17 septembrie 2025***

**Elena Mîndru aduce cântecele Mariei Tănase în Republica Moldova cu sprijinul ICR**

**Elena Mîndru**, alături de **Moldovan National Youth Orchestra**, sub bagheta dirijorului **Andriano Marian**, invită publicul din Chișinău **duminică, 21 septembrie 2025, ora 19:00,** la „**Interbelic Reimaginat prin Jazz Simfonic**” - o retrospecție muzicală unică în atmosfera Bucureștiului de altădată.

Evenimentul, cofinanțat de **Institutul Cultural Român** prin **Programul Cantemir** și găzduit de **Radisson Blu Leogrand Chișinău (Convention Center Hall),** aduce în prim-plan patrimoniul muzical românesc din perioada interbelică printr-o fuziune inovatoare între jazz și orchestră simfonică, propunându-și să readucă la viață cântecele legendarei **Maria Tănase**, valorificând astfel diversitatea și influențele multiculturale ale epocii.

Concertul va reuni pe aceeași scenă muzicieni de renume: solista vocală de jazz **Elena Mîndru** (România/Finlanda), pianista **Ramona Horvath** (România/Franța), basistul **Michael Acker** (România/Austria), bateristul **Bogdan Djurdjevic** (Serbia/Austria) și **Moldovan National Youth Orchestra**, dirijată de **Andriano Marian**. Aranjamentele orchestrale sunt semnate de muzicianul finlandez **Visa Mertanen**, cunoscut pentru viziunea sa multiculturală.

Programul muzical include șlagărele **Mariei Tănase** și piese reprezentative ale perioadei interbelice precum „Cine iubește și lasă”, „Ciuleandra”, „Vrei să ne-ntâlnim sâmbătă seară”, „Până când nu te iubeam” sau „Mărie și Mărioară”, readuse la viață într-o formă artistică modernă și accesibilă, „în dialog” cu **Moldovan National Youth Orchestra**.

În spiritul temei **„Culture Matters”** a **Programului Cantemir**, proiectul subliniază relevanța patrimoniului muzical în contextul actual, atrăgând noile generații către valorile culturale românești printr-o abordare artistică originală și accesibilă. Totodată, contribuie la creșterea vizibilității internaționale a patrimoniului românesc și la facilitarea accesului publicului din Republica Moldova la evenimente de înaltă cultură, **cu o primă oprire pe 20 septembrie, la Cahul, în Scuarul Palatului de Cultură**, continuând pe **21 septembrie** la **Radisson Blu Leogrand Chișinău**, consolidând astfel schimbul cultural între România, Moldova, Finlanda, Austria, Serbia și Franța.

Vocalista și compozitoarea **Elena Mîndru** este astăzi una dintre cele mai valoroase reprezentante ale jazzului european. Originară din România și locuind în Finlanda, Elena Mîndru și-a dezvoltat o carieră internațională, încântând publicul din întreaga lume ca solistă alături de orchestre simfonice și big band-uri, precum și alături de propria sa formație.

Muzica Elenei Mîndru transcende granițele, îmbinând jazz-ul cu elemente de muzică folk și world. Colaborând cu pianistul Tuomas J. Turunen, ea creează compoziții care au ca teme speranța și conștientizarea ecologică. A lansat până în prezent 6 albume: *Romanian Christmas Stories* (2012), *Evening in Romania* (2014), *Quartphonic* (2016), *Folkloric Moods* (2019), *Hope* (2021), *Hybrid* (2022). În ultimii 20 de ani, a susținut peste 500 de concerte în Statele Unite, Franța, Olanda, Danemarca, Suedia, Estonia, Belarus, Ungaria, Slovacia, Elveția, Lituania, Moldova și România. Elena a câștigat numeroase premii, inclusiv prestigiosul Montreux Jazz Voice Competition în 2012, sub conducerea legendarului producător și muzician Quincy Jones.

Pe lângă cariera muzicală ca interpret și compozitor, Elena Mîndru este doctorandă a Departamentului de Jazz al Academiei Sibelius și este director executiv al Oulu Music Festival din Finlanda. Prin cariera ei polivalentă Elena Mîndru este o ambasadoare culturală, construind punți între culturi și inspirând publicul din întreaga lume.

**Ramona Horvath** este o pianistă de jazz virtuoasă și eclectică, cu un univers muzical bogat, inspirată de marii maeștri ai pianului de jazz. Ea dezvoltă un stil personal și modern, adânc înrădăcinat în tradiția swing-ului și a bebop-ului. Foarte activă pe scena franceză și în plină ascensiune internațională, Ramona este prezentă în mod constant în săli de concerte, festivaluri și cluburi de jazz de prestigiu din Italia, Spania, Portugalia, Belgia, Turcia, Ungaria, România, Austria, Serbia, Muntenegru și multe altele.

Absolventă a Conservatorului Național de Muzică din București, născută într-o familie de muzicieni, și-a cultivat pasiunea pentru standardele de Broadway și pentru muzica lui Duke Ellington încă din copilărie. A fost elevă și parteneră de scenă a marelui pianist și compozitor Jancy Korossy – figură marcantă a jazzului internațional al anilor ’50-’60, considerat părintele jazzului din România.

**Michael Acker** este un basist român activ pe scena jazz europeană, stabilit la Viena. Absolvent al Universității Naționale de Muzică din București, a colaborat cu artiști internaționali precum Jure Pukl, Kamaal Williams, Elena Mîndru și Luiza Zan. A susținut concerte în întreaga Europă, atât ca lider de triouri acustice și electrice, cât și ca sideman. Cu un sunet versatil și o prezență muzicală expresivă, Acker este o prezență apreciată în festivaluri de jazz, filarmonici și cluburi din Viena până la Helsinki și București.

**Bogdan Đurđević** este un toboșar și pedagog muzical sârb stabilit la Viena. Activ pe scenă încă de la 15 ani, a colaborat cu artiști de renume din Serbia și Austria, precum Nele Karajlić, Lena Kovačević, Elena Mîndru, Zmei3 și Ivan Radivojević. A susținut concerte în întreaga Europă și a participat la festivaluri importante precum Jazz in the Park și Marciac Jazz Festival. Absolvent al MUK Viena, predă tobe la școala MusikMomente și este apreciat pentru creativitatea și dedicarea sa în formarea noii generații de muzicieni.

Proiectul este realizat de **Asociația Culturală „Elena Mîndru”** în parteneriat cu **Moldovan National Youth Orchestra**, cu suportul **Ministerului Culturii al Republicii Moldova** prin **Programul Național „Acces la Cultură”**.

Acest proiect este cofinanțat de **Institutul Cultural Român**, prin **Programul Cantemir** – program de finanțare pentru proiecte culturale destinate mediului internațional. Institutul Cultural Român nu este responsabil de conținutul proiectului sau de modul în care rezultatele proiectului pot fi folosite. Acestea sunt în întregime responsabilitatea beneficiarului finanțării.

*Institutul Cultural Român finanțează anul acesta 20 de proiecte internaționale în cadrul Programului CANTEMIR 2025, cu tema „Cultura contează!”, pe patru continente, în 22 de țări. Bugetul total alocat este de 2.000.000 de lei. Programul CANTEMIR, prin mecanismul de cofinanțare, sprijină promovarea culturii române în mediul internațional și facilitează parteneriate între operatorii culturali români și instituții de prestigiu din străinătate.*

**Contact:**

Serviciul Promovare și Comunicare

biroul.presa@icr.ro;

031 71 00 622